Diari Oficial de la Generalitat Valenciana


Sumari del DOGV 9627, del 28-06-2023 (2023/7234)

RESOLUCIÓ de 21 de juny de 2023, de la Direcció General d'Urbanisme, per la qual es convoquen, per a l'exercici 2023, les subvencions destinades als municipis de la Comunitat Valenciana per a l'elaboració d'instruments de planejament de minimització d'impactes territorials (PEMIT).
------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9627

Data del DOGV
:   28-06-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/7234


Data del document
:   21-06-2023

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat
    * ajuda pública

RESOLUCIÓ de 21 de juny de 2023, de la Direcció General d'Urbanisme, per la qual es convoquen, per a l'exercici 2023, les subvencions destinades als municipis de la Comunitat Valenciana per a l'elaboració d'instruments de planejament de minimització d'impactes territorials (PEMIT). [2023/7234]  
Mitjançant l'Ordre 3/2023, de 8 de maig de 2023, de la Conselleria de Política Territorial, Obres Públiques i Mobilitat, s'estableixen les bases reguladores per a la concessió de subvencions destinades als municipis de la Comunitat Valenciana per a l'elaboració de documents urbanístics relacionats amb la minimització d'impactes territorials.  
  
La base reguladora 4 de l'Ordre 3/2023 estableix que la concessió de les subvencions es realitzarà mitjançant el procediment de concurrència competitiva a què fan referència l'article 164 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i l'article 22 de la Llei 38/2003, de 17 de novembre, general de subvencions.  
Així mateix, la base reguladora 5 determina que el procediment s'iniciarà d'ofici mitjançant la corresponent convocatòria, que es publicarà en el Diari Oficial de la Generalitat Valenciana i a través de la Base de dades nacional de subvencions (BDNS), de conformitat amb el que s'estableix en els articles 18, 20 i 23 de la Llei general de subvencions (LGS).  
L'article 10 del Decret 177/2020, de 30 d'octubre, del Consell, d'aprovació del Reglament orgànic i funcional de la Conselleria de Política Territorial, Obres Públiques i Mobilitat, en relació amb els articles 10 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries i les seues competències, i 139 del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, atribueix a la Direcció General d'Urbanisme les competències establides en l'article 70 de la Llei 5/1983, de 30 de desembre, del Consell, i les altres previstes en l'ordenament jurídic, entre altres, en matèria d'urbanisme, planejament i foment d'actuacions de planificació urbanística.  
  
En virtut d'això anterior, a fi que s'inicie el procediment de sol·licitud i tramitació de les ajudes i de conformitat amb el que es disposa en els articles esmentats i en el resolc quart, apartat 8, de la Resolució de 23 de juliol de 2019, del conseller de Política Territorial, Obres Públiques i Mobilitat, sobre delegació de l'exercici de competències en determinats òrgans de la Conselleria (DOGV 8600, 26.07.2019), per la qual es delega la convocatòria d'ajudes i subvencions a què fa referència el títol X de la Llei d'hisenda pública, del sector públic instrumental i de subvencions (LHPV), en la direcció general competent en l'àmbit funcional propi o que té delegat, resolc:  
  
  
Primer. Convocatòria  
1. Convocar, per a l'exercici 2023, les ajudes destinades als municipis de la Comunitat Valenciana de menys de 20.000 habitants per a l'elaboració de documents urbanístics relacionats amb la minimització d'impactes territorials, regulades en l'Ordre 3/2023, de la Conselleria de Política Territorial, Obres Públiques i Mobilitat (DOGV 9593, 11.05.2023) (d'ara en avant, Ordre 3/2023).  
2. Remetre a la Base de dades nacional de subvencions aquesta convocatòria juntament amb les fitxes informatives requerides per aquesta base de dades perquè s'hi publiquen els seus textos íntegres.  
3. Remetre al Diari Oficial de la Generalitat Valenciana aquesta convocatòria per a la publicació.  
  
Segon. Finançament. Línia de subvenció i import global màxim  
L'import global màxim destinat a aquestes subvencions puja a cinc-cents mil euros (500.000 €), i es finançarà amb càrrec a la línia de subvenció S8547000, del capítol VII, programa 64.94.27.036.55, d'urbanisme, del pressupost de la Generalitat per al 2023.  
Tercer. Objecte i finalitat de les subvencions  
1. L'objecte de les subvencions que es convoquen en aquesta resolució és el finançament als ajuntaments que complisquen els requisits per a ser beneficiaris de les despeses derivades de la contractació dels treballs de redacció de l'esborrany del Pla especial de minimització d'impactes territorials (d'ara en avant, PEMIT) i el document inicial estratègic (d'ara en avant, DIE) a què fan referència els articles 228 a 231 del text refós de la Llei d'ordenació del territori, urbanisme i paisatge (TRLOTUP). Tot això, en les condicions establides en les bases reguladores.  
2. Aquestes subvencions tenen com a finalitat fomentar els procediments d'aprovació dels plans especials de minimització d'impactes territorials esmentats en l'apartat anterior per aquells ajuntaments en els termes municipals dels quals hagen sorgit nuclis d'habitatges irregulars en sòl no urbanitzable.  
  
Quart. Requisits per a obtindre la condició d'ajuntament beneficiari  
  
1. Podran obtindre la condició de beneficiari d'aquestes subvencions els ajuntaments de la Comunitat Valenciana que complisquen els requisits establits en la base 2 de l'Ordre 3/2023.  
2. L'acreditació del compliment d'aquests requisits es realitzarà mitjançant la presentació de la documentació que haurà d'acompanyar la sol·licitud com a part integrant d'aquesta, en els termes establits en els apartats corresponents d'aquesta convocatòria.  
3. No podran obtindre la condició de beneficiari aquells ajuntaments en els quals concórrega alguna de les prohibicions previstes en l'article 13.2 de l'LGS, i caldrà que siga justificat aquest assumpte pels ajuntaments mitjançant declaració responsable.  
  
Cinqué. Activitat subvencionable  
1. Tenen la consideració d'activitat subvencionable els treballs consistents en la redacció de l'esborrany de PEMIT i de DIE, per a la seua tramitació administrativa.  
En cap cas seran subvencionables aquests treballs quan delimiten àmbits que, en tot o en part, hagueren estat inclosos en esborranys de PEMIT i DIE que hagen sigut subvencionats en convocatòries anteriors d'aquestes subvencions.  
2. Definicions:  
a) Esborrany de PEMIT: document inicial de l'instrument de planejament que forma el procediment de minimització, en els termes de l'article 52 del TRLOTUP.  
b) DIE: document territorial i ambiental que acompanya l'esborrany del pla i que, d'acord amb el que es disposa per l'article 52.1 del TRLOTUP, recull de manera succinta, preliminar i esquemàtica:  
1) Els objectius de la planificació i descripció de la problemàtica sobre la qual actua.  
2) L'abast, àmbit i possible contingut de les alternatives del pla que es proposa.  
3) El desenvolupament previsible del pla.  
4) Un diagnòstic de la situació del medi ambient i del territori abans de l'aplicació del pla en l'àmbit afectat.  
5) Els seus efectes previsibles sobre el medi ambient i sobre els elements estratègics del territori, prenent en consideració el canvi climàtic.  
  
6) La seua incardinació en l'Estratègia territorial de la Comunitat Valenciana i la seua incidència en altres instruments de la planificació territorial o sectorial.  
  
Sisé. Despeses subvencionables  
1. Les despeses subvencionables es regiran pel que es disposa en l'article 31 de l'LGS.  
2. Als efectes d'aquesta convocatòria, són despeses subvencionables els honoraris derivats de la contractació dels serveis professionals i tècnics per a la redacció de l'esborrany de PEMIT i de DIE objecte de subvenció, d'acord amb la normativa que regeix la contractació del sector públic, particularment la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, en relació amb el que s'estableix en la Llei 7/1985, de 2 d'abril.  
Aquesta contractació podrà ser anterior a la presentació de la sol·licitud de la subvenció, sempre que es complisquen els requisits següents:  
a) Que s'haja perfeccionat en l'exercici pressupostari de la convocatòria.  
b) Que l'activitat subvencionada no s'haja conclòs materialment abans de la presentació de la sol·licitud.  
3. Únicament serà subvencionable el treball elaborat per equips externs al personal del mateix ajuntament.  
4. L'IVA de l'activitat subvencionada podrà formar part del cost subvencionable sempre que siga suportat efectivament per l'ajuntament beneficiari i no siga compensable o recuperable, segons el que es disposa en l'article 31.8 de l'LGS. A aquest efecte, si escau, el beneficiari haurà d'aportar en el procediment la corresponent declaració. La no presentació de la declaració equivaldrà a una declaració negativa en el sentit que l'IVA no és recuperable o compensable per l'ajuntament.  
  
  
Seté. Règim de concessió: procediment de concurrència competitiva  
  
La concessió d'aquestes subvencions es portarà a efecte pel procediment de concurrència competitiva a què fa referència l'article 164 de la Llei 1/2015, de 6 de febrer, de la Generalitat, hisenda pública, sector públic instrumental i subvencions, i en la seua gestió es respectaran els principis de publicitat, transparència, objectivitat, igualtat i no discriminació, eficàcia en el compliment dels objectius fixats per l'administració concedent i eficiència en l'assignació i utilització dels recursos públics, establits en l'article 8.3 de l'LGS.  
Així mateix, es respectaran els principis establits en la Llei 1/2022, de 13 d'abril, de la Generalitat, de transparència i bon govern de la Comunitat Valenciana.  
  
Huité. Nombre i import de les subvencions: grups per nuclis d'habitatges  
1. La direcció general d'urbanisme concedirà les subvencions per a la redacció de l'esborrany de PEMIT i de DIE que incloguen des de 3 fins a 50 habitatges, segons els grups següents:  
a) Grup I: es concedirà un màxim d'11 subvencions per a PEMIT que incloguen nuclis d'entre 3 i 10 habitatges, per un import cadascuna d'aquestes de 10.000 €, IVA inclòs.  
b) Grup II: es concedirà un màxim de 20 subvencions per a PEMIT que incloguen nuclis d'entre 11 i 30 habitatges, per un import cadascuna d'aquestes de 15.000 €, IVA inclòs.  
c) Grup III: es concedirà un màxim de 5 subvencions per a PEMIT que incloguen nuclis d'entre 31 i 50 habitatges, per un import cadascuna d'aquestes de 18.000 €, IVA inclòs.  
En el cas que no hi haguera suficients peticions d'ajuda per a cobrir les previsions en algun dels anteriors apartats, l'òrgan instructor reordenarà la distribució indicada, de manera proporcional, amb vista a esgotar el crèdit existent.  
Si el cost de l'actuació resulta inferior a l'import concedit, l'import de la subvenció es correspondrà amb aquest, tenint en compte el que s'estableix en l'article 31 de l'LGS.  
2. L'import de les subvencions convocades en aquesta resolució en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'activitat a desenvolupar pel beneficiari, i amb aquesta finalitat, l'ajuntament sol·licitant haurà de presentar davant l'òrgan gestor declaració responsable en aquest sentit.  
  
Nové. Termini per a la presentació de sol·licituds  
El termini per a la presentació de les sol·licituds, d'acord amb el que es disposa en la base 5.1 de l'Ordre 3/2023, és de 20 dies hàbils comptats des de l'endemà de la publicació de la convocatòria en el Diari Oficial de la Generalitat Valenciana.  
No seran admeses a tràmit les sol·licituds que es presenten fora del termini establit en la convocatòria, de les quals es resoldrà la inadmissió, que haurà de ser notificada als interessats en els termes previstos en els articles 40 i següents de la Llei del procediment administratiu comú (LPAC).  
  
Desé. Sol·licituds i documentació que haurà d'acompanyar cada sol·licitud com a part integrant d'aquesta. Forma de presentació  
1. La presentació de les sol·licituds, així com els altres tràmits associats al procediment de concessió, es realitzarà telemàticament, de conformitat amb el que s'ha establit en l'article 14 de l'LPAC.  
No seran admeses a tràmit les sol·licituds que es presenten seguint un procediment diferent del descrit ací, així com aquelles a les quals no s'annexen tots els documents i formularis normalitzats que es descriuen en els punts 3 i 4 d'aquest apartat, de les quals es resoldrà la inadmissió, que haurà de ser notificada als interessats en els termes previstos en els articles 40 i següents de l'LPAC.  
2. Cada ajuntament podrà presentar una única proposta d'esborrany PEMIT i DIE per a cadascun dels tres grups d'habitatges. Per cada proposta d'esborrany PEMIT i DIE es presentarà una sol·licitud diferenciada. En el cas que un ajuntament presente més d'una sol·licitud per a un mateix grup d'habitatges, es considerarà presentada únicament la que tinga el número de registre més antic, i seran causa d'inadmissió les sol·licituds presentades amb números de registre posteriors.  
  
3. Les sol·licituds es formularan en el model normalitzat i el procediment habilitat a aquest efecte en la seu electrònica de la Generalitat, on pot accedir-se des del següent URL:  
https://www.gva.es/va/proc21586  
Les sol·licituds han d'estar signades electrònicament per la persona titular de l'alcaldia. Així mateix, els restants documents que s'hi adjunten, quan siga procedent, hauran d'anar signats electrònicament pels qui siguen competents per a això.  
4. A la sol·licitud s'annexaran, com a part integrant d'aquesta, els documents següents, mitjançant els formularis normalitzats inclosos, si escau, en el procediment habilitat en l'enllaç abans indicat de la seu electrònica de la Generalitat:  
4.1. Formulari normalitzat de sol·licitud de subvenció, signat electrònicament per la persona titular de l'alcaldia.  
En el supòsit que vaja signat electrònicament per qui tinga delegada la competència per a sol·licitar subvencions, haurà d'acompanyar-se l'acreditació de la delegació.  
En la sol·licitud constarà la informació següent:  
A) Dades de domiciliació bancària. En cas de nous comptes o de canvi d'aquests, el compte indicat per a efectuar el pagament haurà d'haver sigut donat d'alta en PROPER, prèviament a la sol·licitud de la subvenció.  
B) Autorització o oposició a l'òrgan gestor per a la consulta interactiva de dades relatives al compliment de l'obligació d'estar al corrent amb el compliment de les seues obligacions tributàries i davant de la Seguretat Social. En cas de no autoritzar-se, o d'oposició, el sol·licitant haurà d'aportar els documents acreditatius corresponents.  
C) Declaració de no haver-se obtingut ni sol·licitat qualssevol altres subvencions per al finançament de l'activitat a subvencionar o, en cas contrari, indicació de l'ajuda obtinguda o sol·licitada, amb indicació del seu import i de l'entitat concedent.  
D) Declaració responsable de no trobar-se incurs en cap de les prohibicions previstes en l'article 13 de l'LGS.  
E) Declaració d'haver llegit la informació sobre protecció de dades oferida.  
F) Població del municipi segons el criteri objectiu establit en la base 8.1.a de l'Ordre 3/2023.  
G) Tipus d'ajuda sol·licitada segons els grups establits en la base 7.2 de l'Ordre 3/2023.  
H) Descripció de l'àmbit de la minimització  
I) Cost total de l'activitat, IVA inclòs, desglossat.  
J) Organisme al qual es dirigeix.  
K) Dades pròpies: nombre d'habitants del municipi, tipus d'ajuda per nuclis d'habitatges, descripció de l'àmbit de minimització, cost de l'actuació, declaració d'estar o no adherit a l'Agència Valenciana de Protecció del Territori.  
4.2. Formulari normalitzat d'informe tècnic. Subvencions per a PEMIT, signat electrònicament pel tècnic municipal competent, amb el contingut següent:  
1) Declaració del compliment dels requisits perquè els habitatges siguen inclosos en un àmbit de minimització, d'acord amb el que s'estableix en l'article 228 del TRLOTUP.  
2) Superfície de l'àmbit de minimització.  
3) Ràtio de nombre d'habitatges en sòl no urbanitzable per quilòmetre quadrat de superfície de terme municipal, segons les estadístiques de la Direcció General d'Urbanisme que figuren al final de l'Ordre 3/2023.  
  
4) Nombre i identificació dels habitatges inclosos en l'àmbit de minimització.  
5) Superfície de l'àmbit de minimització que incloga sòls crítics per a la recàrrega d'aqüífers, d'acord amb les dades que figuren en la següent capa del visor cartogràfic de la Generalitat: «Ordenació del territori i urbanisme/Àrees crítiques contra el canvi climàtic/ Recàrrega d'aqüífers» com «Àrees estratègiques 1», accessible en l'adreça següent:   
https://breu.gva.es/b/T7WcmK7bfQ  
El formulari normalitzat d'informe tècnic anirà acompanyat de la documentació següent:  
a) Una ortofoto de l'any 2023 i una ortofoto de l'any 2014, llevat que no hi haguera disponibilitat d'aquests anys, i en aquest cas hauran de ser del 2022 i de 2015, respectivament, que serviran per a acreditar l'existència d'agrupacions d'habitatges amb una densitat igual o superior a tres habitatges per hectàrea. Aquestes ortofotos s'hauran d'obtindre del visor cartogràfic GVA en l'enllaç següent:   
https://breu.gva.es/b/LHQksICZWj  
b) Una ortofoto de la capa de classificació i una ortofoto de la capa de zonificació de l'àmbit inclòs en l'esborrany de PEMIT, obtingudes del visor cartogràfic de l'Institut Cartogràfic de València, que acreditaran la classificació del sòl com a no urbanitzable i la seua zonificació.  
c) Un document en format Excel per a la identificació dels habitatges inclosos dins de l'àmbit de la minimització, que estarà disponible en el tràmit telemàtic com a formulari associat.  
  
Onzé. Instrucció  
1. De conformitat amb el que s'estableix en la base 3 de l'Ordre 3/2023, l'òrgan competent per a l'ordenació i instrucció del procediment serà la subdirecció general competent en matèria d'urbanisme, la qual acordarà totes les actuacions necessàries per a la determinació, el coneixement i la comprovació de les condicions previstes en aquesta convocatòria i en les seues bases reguladores.  
2. D'acord amb el que s'estableix en la base 5 de l'Ordre 3/202, es consideraran efectivament presentades aquelles sol·licituds signades electrònicament que entren en el Registre telemàtic dins del termini establit, que incloguen tant el formulari com la resta d'informació i documents-formularis normalitzats determinats en aquesta convocatòria. S'inadmetrà qualsevol sol·licitud presentada seguint un procediment diferent del descrit ací.  
En cas de falta d'aportació de documentació o si la documentació presentada juntament amb la sol·licitud no reunira els requisits exigits, l'òrgan instructor requerirà telemàticament l'interessat perquè, en el termini de deu dies hàbils des del següent al de la recepció del requeriment, esmene la falta o acompanye els documents requerits, amb l'advertiment que, si no ho fa, es considerarà que ha desistit de la seua sol·licitud, mitjançant una resolució, d'acord amb el que s'estableix en l'article 23.5 de la Llei 38/2003, general de subvencions, i en l'article 68 de la Llei 39/2015, LPAC.  
La documentació requerida, o qualsevol altra que els interessats aporten a l'expedient a partir de la presentació de la sol·licitud, es presentarà de manera telemàtica a través de la seu electrònica de la Generalitat, en el tràmit electrònic d'aportació documental al qual es pot accedir des de l'URL https://www.gva.es/va/proc21586  
3. L'avaluació de les sol·licituds presentades amb la finalitat que siguen admeses la realitzarà una comissió de valoració, que es constituirà i procedirà d'acord amb el que s'ha especificat en la base 3 de l'Ordre 3/2023, i formularà un informe proposta en el qual es concrete el resultat de manera prelada de l'avaluació de les sol·licituds admeses, atesos els criteris establits en la base 8 de l'Ordre 3/2023 per a la seua valoració, en la qual s'indicarà les que puguen rebre subvenció i la seua quantia, fins a esgotar el crèdit de la convocatòria, i les que queden en llista de reserva en cadascun dels grups per haver-se esgotat el crèdit. Així mateix, formularà una proposta d'inadmissió motivada d'aquelles sol·licituds que no poden ser valorades per no complir els requisits establits en aquestes bases.  
  
Dotzé. Mitjans de notificació o publicació de tràmits  
1. La notificació de cadascun dels tràmits d'aquest procediment s'efectuarà per mitjans electrònics, a través de la seu electrònica a través de l'URL https://sede.gva.es/es/ i, si escau, seran publicats en el Diari Oficial de la Generalitat Valenciana, d'acord amb el que es disposa en els articles 40 i següents de la Llei 39/2015, LPAC, i en la Llei 38/2003, LGS.  
2. Els ajuntaments sol·licitants estan obligats a la realització de qualsevol tràmit que es derive d'aquest procediment a través de mitjans electrònics.  
  
Tretzé. Resolució i notificació. Règim de recursos  
1. L'òrgan competent per a resoldre la convocatòria, d'acord amb la base 3 de l'Ordre 3/2023, és la direcció general amb competències en matèria d'urbanisme. La resolució del procediment serà dictada i notificada als ajuntaments beneficiaris mitjançant la seua publicació en el DOGV, en el termini màxim de sis mesos a partir de l'endemà de la publicació de la convocatòria, sense perjudici del que es disposa en l'article 22 de la Llei 39/2015, LPAC. Transcorregut aquest termini sense que haguera recaigut una resolució expressa, els sol·licitants podran entendre desestimades les seues pretensions per silenci administratiu en els termes previstos en la normativa reguladora del procediment administratiu comú.  
2. Les sol·licituds d'ajuda que no puguen ser ateses per haver-se adjudicat l'import global màxim de la convocatòria seran desestimades, d'acord amb el que s'estableix en l'article 39 de la Llei 1/2015, LHPV, sense perjudici del que s'estableix en la base 3.4 de l'Ordre 3/2023, referent a la llista de reserva.  
La resolució que es dicte posarà fi a la via administrativa i contra aquesta podrà interposar-se, potestativament, un recurs de reposició davant el mateix òrgan que l'haja dictada, en el termini d'un mes comptat des de l'endemà de la seua publicació en el DOGV i, en qualsevol cas, un recurs contenciós administratiu en el termini de dos mesos comptats des de l'endemà de la notificació o publicació, davant el Tribunal Superior de Justícia de la Comunitat Valenciana.  
  
Catorzé. Obligacions dels ajuntaments beneficiaris  
1. A més de les establides en l'article 14 de l'LGS, són obligacions dels ajuntaments beneficiaris de les subvencions:  
a) Presentar l'esborrany de PEMIT i DIE, per a la seua tramitació administrativa, davant el Servei Territorial d'Urbanisme de la província que corresponga, a través de la Plataforma Urbanística Digital  
(URL https://breu.gva.es/b/duz1gw6q28) en el termini d'un mes des de la finalització del termini final de justificació.  
b) Donar a conéixer de manera inequívoca que es tracta d'una acció subvencionada per la Generalitat a través de la Conselleria de Política Territorial, Obres Públiques i Mobilitat. A aquest efecte, hauran d'incorporar en tot el material que es derive de les activitats objecte d'aquesta resolució el logotip de la conselleria concedent, que serà facilitat als beneficiaris per aquesta conselleria.  
c) Si escau, declarar l'import de l'IVA que siga compensable o recuperable pel beneficiari.  
d) Aportar fons propis per al pagament de la part de l'import total de l'activitat que no cobrisca la subvenció concedida i que no haja sigut finançada d'una altra manera.  
2. L'incompliment de les anteriors obligacions donarà lloc a l'exigència de les responsabilitats que corresponguen d'acord amb la legislació vigent i, de manera especial, amb el que disposa la Llei 1/2015, LHPV, i també, si escau, a la pèrdua del dret al cobrament total o parcial de la subvenció, en els termes de la base 9 de l'Ordre 3/2023.  
  
  
Quinzé. Justificació i pagament  
1. En els termes establits en la base 9 de l'Ordre 3/2023, els ajuntaments beneficiaris hauran de presentar la documentació justificativa de la realització de l'activitat subvencionada, així com de les despeses subvencionables, en el termini màxim de quatre mesos comptats a partir de la publicació de la resolució de concessió, a través de la seu electrònica de la Generalitat.  
2. A l'efecte de justificació, haurà de presentar-se en el tràmit electrònic d'aportació documental, que estarà operatiu a aquest efecte en l'adreça  
https://www.gva.es/va/proc21586  
a) Factures reglamentàries segons la normativa vigent, o qualsevol altra documentació justificativa suficient, si escau, corresponents a les despeses subvencionables.  
b) Certificat de la secretaria municipal que indique que la factura o documentació justificativa i el seu import total responen a la realització de l'activitat subvencionada, i que aquesta ha sigut contractada en l'exercici pressupostari de la convocatòria. En el cas que l'import de la factura responga a diversos conceptes, s'haurà de certificar l'import que es corresponga amb la realització de l'activitat subvencionada.  
c) Esborrany de PEMIT i de DIE.  
d) Només en el supòsit de no figurar en el certificat mensual publicat en el web de la Sindicatura de Comptes (https://www.sindicom.gva.es/pagina2), el beneficiari haurà d'aportar certificat acreditatiu d'estar al corrent en el compliment de l'obligació de rendició dels seus comptes anuals davant la Sindicatura de Comptes.  
3. Es produirà la pèrdua del dret al cobrament total o parcial de la subvenció en el supòsit de falta de justificació o de concurrència d'alguna de les causes previstes en l'article 37 de la Llei 38/2003, LGS, l'incompliment de l'obligació de justificació o la justificació insuficient, en els termes establits en l'article 30 de la mateixa llei i, si escau, en les normes reguladores de la subvenció.  
4. El pagament de les subvencions concedides als ajuntaments beneficiaris es realitzarà de conformitat amb el que s'estableix en la Llei de pressupostos de la Generalitat corresponent a l'exercici 2023, en relació amb el que es preveu en els articles 164 i següents de l'LHPV, després de la justificació deguda prèvia en la forma prevista en els apartats anteriors i en la base 9 de l'Ordre 3/2023.  
5. Les transferències de les subvencions concedides es realitzaran en un únic pagament, una vegada comprovats i aprovats els justificants presentats.  
6. La no presentació de la justificació de la despesa en el termini fixat donarà lloc a la pèrdua de la subvenció.  
  
Setzé. Protecció de dades de caràcter personal i transparència  
1. La gestió d'aquestes ajudes comporta el tractament de dades de caràcter personal en el marc del que es disposa en el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i de la Llei orgànica 3/2018, de 5 de desembre, de protecció de dades personals i garantia dels drets digitals.  
2. De conformitat amb el que es preveu en els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre, respecte al tractament de dades de caràcter personal cal informar el següent:  
a) Nom del tractament: Ajudes en matèria de planejament urbanístic.  
b) Identitat del responsable del tractament: persona titular de la sotssecretaria de la conselleria amb competències en matèria d'urbanisme.  
c) Finalitat del tractament: tramitació d'ajudes en matèria d'urbanisme.  
d) Exercici de drets: les persones interessades tenen dret a sol·licitar l'accés, rectificació i supressió de les seues dades de caràcter personal, així com a sol·licitar la limitació o oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que es preveuen l'adreça d'internet:  
  
https://www.gva.es/va/proc19970  
e) Reclamacions: sense perjudici de qualsevol altre recurs administratiu o acció judicial, si la persona interessada entén vulnerat el seu dret a la protecció de dades, pot reclamar davant la Delegació de Protecció de Dades, de manera presencial o telemàtica, de conformitat amb el que es preveu en l'URL https://www.gva.es/va/proc22094, sense perjudici de la possibilitat de reclamar davant l'Agència Espanyola de Protecció de Dades.  
f) Es pot obtindre informació més detallada en l'enllaç següent:  
  
https://politicaterritorial.gva.es/es/proteccio-de-dades  
3. Quan l'ajuntament sol·licitant, o el seu representant legal, aporte dades de caràcter personal de terceres persones en el procediment administratiu, tindrà l'obligació d'informar-los dels aspectes següents:  
  
a) La comunicació d'aquestes dades a l'Administració per al seu tractament en l'àmbit de les seues competències i d'acord amb els fins del procediment.  
b) La possibilitat que la Generalitat realitze consultes relacionades amb les seues dades per a comprovar-ne, entre altres aspectes, la veracitat.  
Si aquesta consulta requereix autorització per llei per part de les persones les dades de les quals es consultaran, la persona sol·licitant, o el seu representant legal, haurà d'haver obtingut aquesta autorització, que estarà disponible a requeriment de l'Administració en qualsevol moment.  
c) La possibilitat i la manera d'exercir els drets d'accés, rectificació, supressió, limitació del tractament o oposició que l'assisteixen en relació amb el tractament de les seues dades personals.  
  
Desseté. Règim jurídic  
Aquestes subvencions es regiran, a més de regir-se per les seues bases reguladores contingudes en l'Ordre 3/2023, amb caràcter general, per la legislació següent:  
1. La Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (d'ara en avant, LHPV).  
2. La Llei 38/2003, de 17 de novembre, general de subvencions, i el seu reglament, aprovat mitjançant Reial decret 887/2006, de 21 de juliol (d'ara en avant, LGS).  
3. La Llei 5/1983, de 30 de desembre, del Consell.  
4. La Llei 39/2015, d'1 d'octubre, del procediment administratiu comú de les administracions públiques (d'ara en avant, LPAC).  
5. La Llei 1/2022, de 13 d'abril, de la Generalitat, de transparència i bon govern de la Comunitat Valenciana, el capítol I del títol I de la Llei 2/2015, de 2 d'abril, de participació ciutadana de la Comunitat Valenciana, i la seua norma de desenvolupament, el Decret 105/2017, de 28 de juliol, del Consell, en allò que no s'opose a aquesta.  
6. El Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
  
Dihuité. Efectes  
Aquesta resolució tindrà efectes l'endemà de la publicació del seu extracte en el Diari Oficial de la Generalitat Valenciana.  
  
Contra aquesta resolució, que esgota la via administrativa, podrà interposar-se un recurs potestatiu de reposició davant la Secretaria Autonòmica de Política Territorial, Urbanisme i Paisatge, en el termini d'un mes a comptar de l'endemà de la publicació, o bé directament un recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació, de conformitat amb el que s'estableix en la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjudici de la possible interposició de qualsevol altre recurs que les persones interessades consideren oportú.  
  
València, 21 de juny de 2023.- El director general d'Urbanisme: Vicente Joaquín García Nebot.